- LEVELESENI
- <
- 21
- >

21
Okulumoꞌ Misubo Gosohoꞌ Nene Sotoꞌ Nasivo Zelusalemi Gosohoꞌ Nesi Nene Oꞌmoso Neidatiꞌ Nolimivo Angeloliꞌmo Elebizavo Ningingumuꞌ Zohaneꞌ Gizineꞌ Gamazi
1 Idoꞌ nelotiꞌ gohi ma ninguvoniꞌ nene Okulumoꞌ gosoholiꞌminesi idoꞌ misubo gosoholiꞌminesi nene ninguve. Idoꞌ gosoholiꞌmine ninguve noluvoniꞌ nene Okulumoꞌ misubo litehe nene mo mudise vi haha ikesivo guvo noso nesi nene gohi ma minamineꞌ nenako nemuꞌ nene gosohoꞌ ve noluve. 2 Aꞌmine Oꞌmosoꞌmi numuꞌve ebeꞌve Zelusalemi gosohoꞌ nene Okulumokutiꞌ Oꞌmosolatiꞌ nolimivo ninguve. Aꞌmine numuno ebeꞌ nene ha gidi naniꞌ goloso adoꞌ veneꞌ ma veloꞌ volosa do nene ogo gonolise ogo minaaꞌ neineꞌ neꞌmino do nene o minineꞌ nolimivo ninguve. 3 Neꞌmino nolimivo ningo nouvo Oꞌmosoꞌmi moꞌmosiꞌvelatiꞌ nene nolo naba ma tiꞌ lo nolivo giluve: Gililo. Oꞌmoso ongo minelineꞌ numuꞌve nene eveneliti vovoꞌninguꞌ naave. Aza neve nene inginesi minevoꞌ alevoꞌ ogo ongo mono mineleseive. Neꞌmino neivo ingine neve nene eze evenele minikevo Oꞌmoso asiꞌve nene engikisi mino Oꞌmosoꞌine gehepeve mineleseive. 4 Neꞌmine ogo mino veꞌine novozo nene veꞌningutiꞌ lemaliꞌ lemaliꞌ lo-ngedo mineleseive. Idoꞌ helaakisi nene ma minamoloseive. Idoꞌ mulumo alumo gelaaꞌ nehe ive nama ogaꞌ nehe geni gehaaꞌ nehe nevoꞌmine monovo nene hamokisi gohi ma minamoloseive. Ee, gomuꞌ minaniꞌ monovo nene mo gozopoꞌ vi haha ilisanako nemuꞌ nene neꞌmine monovo hamokisi engita ma minamoloseive.
5 Idoꞌ nelotiꞌ nene aꞌmine moꞌmosiꞌveloꞌ minive neꞌmo nene tiꞌ lo lineꞌ ve: Gililo. Naza idise nene initeꞌ mataꞌ mukiꞌ nene do gosohoꞌ ogo do atoliꞌmine nouve. Idoꞌ neꞌmine lo gohi tiꞌ lo lineꞌ ve: Aꞌmine gamazi meve nene mo laminetoꞌ noluvonaze. Aꞌminemuꞌ nene gili medeli minilizadoꞌ o neinaze. Aꞌmine gamazi nene mo luhuvo gizezo. 6 Neꞌmine lo tiꞌ lo lo-nimive: Gamaziꞌne luvoniꞌ maloꞌ nene mo do gihile izo osuꞌ lokuve. Neniꞌ neve nene initeꞌ mataꞌ mukiꞌ minamanguꞌ gomuꞌ molo mino alingeꞌ ma osuꞌ lilizaniꞌ nene naza ha minevoꞌ minevoꞌ ogo minelove adoꞌ ganakutiꞌ minuvesi idoꞌ alingetasi minelovesi ne nouve. Eveneꞌ ma nosomuꞌ ngisavo minilizave nene minevoꞌ minevoꞌ izeleho minineꞌ noso hinipinikutiꞌ neve nene haza gidini ohizo ngemelesuve. 7 Monoliꞌmi lovouꞌ Satani ma ivileꞌ ilizave nene naza mene noluvoniꞌ initeꞌ mukikutiꞌ nene izeꞌ molo-ngedekuvo dalisave. Aꞌmine alevemuꞌ nene naza engiꞌ Oꞌmosoꞌine gehepeve loloꞌ ogo minekuvo ingine nene neniꞌ izipahaꞌne gehepeve liliꞌ igi minilisave. 8 Ne neiha eveneꞌ ma evenekumuꞌ golise gili mini Kilisitoꞌni eꞌmeti guni amilizavesi idoꞌ ezemuꞌ gili eleꞌvoleꞌ amaaꞌ ilizavesi idoꞌ lovozo monovoloꞌ eꞌmetaaꞌ ilizavesi idoꞌ eveneꞌ ngibili hilaaꞌ ilizavesi idoꞌ veneꞌ vemohoꞌ gipe alu monovo goloso gopoꞌ napaꞌ igaꞌ ilizavesi idoꞌ poisini initeꞌ pataꞌ di monaaꞌ ilizavesi idoꞌ soza oꞌmosoloꞌ gelekeleꞌ igi gubiꞌ izi ngimi ngopoꞌni laaꞌ ilizavesi idoꞌ sozaloꞌ ve mukiꞌ engiꞌ nesi nene aꞌmine helaaꞌ naba tuu minineꞌ ebeꞌ adoꞌ aꞌmine salfa geheniloꞌ oloꞌ lo mino noso ohuno neꞌmino molo mininguꞌ nene vi hilalisave.
9 Idoꞌ nelotiꞌ nene aꞌmine eveneꞌ do goloso o-ngedaaꞌ initeꞌ seveni alingeꞌ gamenela sotoꞌ ikaꞌ ikaꞌ ilizaniꞌ initeꞌ lapese seveniuꞌ di minikaꞌ minikaꞌ aniꞌ angeloꞌ seveni engikutiꞌ maliꞌmo ogo gamazi lo-nemo tiꞌ lo lineꞌ ve: Naza sipisipi angaleꞌmo do okoꞌnola ilineꞌ veneꞌ neꞌmino minineꞌ numuno ebeꞌ nene gelebizeloze. Ano. 10 Neꞌmine lavo Oꞌmosoꞌmi Sikalahuꞌ neꞌmo zatuhoꞌ o-nidivo nouvo aꞌmine angeloꞌ neꞌmo neleꞌmizo golo naba haꞌnaloꞌ ma dize mino Oꞌmosoꞌmi numuno ebeꞌve Zelusalemi nene Okulumokutiꞌ Oꞌmosolatiꞌ nolimivo nelebizineꞌ ve. 11 Aꞌmine numuno ebetotiꞌ nene Oꞌmosoꞌmi labanaꞌve sotoꞌ ogo minineꞌ ve. Aꞌmine labanaꞌve neve nene meniꞌve dizo minineꞌ geheni zasipa adoꞌ ngalasi lamineꞌ gele vineꞌ neꞌmidotiꞌ silingengeꞌniꞌve zavile hulo minineꞌ gelo minineꞌ ve. 12 Idoꞌ lave gesiꞌve neve nene naba zaloꞌ goloso mino aꞌminguꞌ nene gateniꞌve tuveluꞌa neivo aꞌmine gatedoꞌ gatedoꞌ nene angeloꞌ tuveluꞌa nene miniꞌmi vaniꞌ ve. Idoꞌ aꞌmine gateni hamo hamotoꞌ nene Isilaeleꞌ gipele tuvelu neti ngaꞌvopilemoliti mulise neti guliveꞌine ma nene gizikaꞌ gizikaꞌ ikevo minineꞌ nene ninguve. 13 Idoꞌ aꞌmine gesiꞌmi gateniꞌve hoꞌ dizaaꞌ neineꞌ gahevela nene seto hamo neivo idoꞌ veleta gahevela nene aꞌmineꞌmine ogo aꞌmine gesiꞌmi gateniꞌve nene seto hamo neivo idoꞌ galaꞌmuno gahevela nene aꞌmineꞌmine ogo gateni seto hamo neivo idoꞌ hoꞌ lemaaꞌ idaa nene aꞌmineꞌmine ogo gateni seto hamo minineꞌ ve. 14 Idoꞌ aꞌmine numuno ebeliꞌmi laveꞌve nene geheni nabaꞌ naba gavele initeꞌ goloso tuvelu neꞌmidoꞌ nene di otikaniꞌ minineꞌ ve. Aꞌmine geheniloꞌ nene sipisipi angaleꞌmi aposoloꞌve tuvelu neti guliveꞌine nene gizikaꞌ gizikaꞌ ikevo minineꞌ ve.
15 Idoꞌ aꞌmine makaꞌ gamazi lo-nemo minineꞌ angeloꞌ neꞌmo nene aꞌmine numuno ebekuꞌ gateniꞌvesi laveꞌvesi nene molo ningaakumuꞌ ve lo maki molo ningaaꞌ initeꞌ angaba gavoso neꞌmine ngolidunuꞌ liliꞌ aniꞌ nene do minineꞌ ve. 16 Idoꞌ aꞌmine numuno ebeꞌ neꞌmi kona konaꞌvela nene mo hamoꞌ lisihetokovoꞌ mino sukoea gehepeve o minineꞌ ve. Numuno ebeꞌ nene aꞌmine molo ningaaꞌ initeꞌ nedunuꞌ molo ningineꞌ nene aꞌmida aꞌmida vanu tauseni faef hadeti (1,500) maili (2,400 Km) neꞌmine minavo aꞌmine numunoꞌmi kona konaꞌvesi idoꞌ veleta dizo vaaꞌ idoꞌ lede vaaꞌ ineꞌ neꞌmi kona konaꞌve nesi nene mo sukoea gehepeve o minineꞌ ve. 17 Idoꞌ aꞌmine angeloꞌ neꞌmo evenelite maki milaaꞌ aniꞌ monovoloꞌ do molo maki molaniꞌ nene aꞌmine numuno ebeliꞌmi laveꞌmi gesiꞌve neꞌmi mukileꞌve hetatiꞌ lulouko dizo vivo nene mo tu hadeti sigisitini (216) fiti (66 mita) neꞌmine minineꞌ ve. 18 Idoꞌ aꞌmine numuno ebeliꞌmi lave gesiꞌve nene zasipa gehenidunuꞌ gizaniꞌ mino idoꞌ numuno ebeꞌ nene mo ngoli lamineꞌ gehepeve nedunukovoꞌ gizikevo ngalasi guluviꞌ gehepeve neꞌmine mino silingengeꞌniꞌve hulo minineꞌ ve. 19 Idoꞌ aꞌmine numuno ebeliꞌmi lave gesiꞌve hizi di otikaniꞌ nene geheni ato atotunuꞌ nene gonolise ikaniꞌ ve. Aꞌmine nabaꞌ naba gehengutiꞌ naba vanu geheni nene zavile geheni adoꞌ zasipa geheni minineꞌ ve. Idoꞌ aꞌmidotiꞌ naba tuu geheni nene gumi lo guno amineꞌ adoꞌ sahila geheni ma nene minineꞌ ve. Idoꞌ naba tili geheni nene zavile gumi neꞌmine adoꞌ agate geheni minineꞌ ve. Idoꞌ naba fo geheni nene zavile gehepeve adoꞌ emeladi geheni minineꞌ ve. 20 Idoꞌ geheni naba faef nene mokonoꞌ lede vokaꞌ guleheꞌ lede vokaꞌ ineꞌ adoꞌ saledoniki geheni minineꞌ ve. Idoꞌ geheni naba sigisi nene guleheꞌ ngengeꞌni adoꞌ koneliani geheni nene minineꞌ ve. Idoꞌ geheni naba seveni nene ngoli moni okoꞌnosi minineꞌ adoꞌ kilisolaiti geheni minineꞌ ve. Idoꞌ geheni naba eiti nene guvo nosoloꞌ gumi zavile elo minaaꞌ neineꞌ adoꞌ belili geheni minineꞌ ve. Idoꞌ geheni naba naeni nene gihungoꞌ zavile adoꞌ topazi geheni minineꞌ ve. Idoꞌ geheni naba teni nene zavileuꞌ mokonoꞌ ele minineꞌ adoꞌ kilisopalasi geheni minineꞌ ve. Idoꞌ geheni naba leveni nene okohuno adoꞌ hiasini geheni nene minineꞌ ve. Idoꞌ geheni naba tuvelu nene mo okohuno gehepeve adoꞌ ametisi geheni nene minineꞌ ve. 21 Idoꞌ aꞌmine lave gesiꞌmi gateniꞌve tuveluꞌa nene meniꞌve dizo minineꞌ initeꞌ ngaluluꞌ gele vineꞌ initeꞌ tuveluꞌa nene gateni hamo hamotoꞌ hamo hamodunuꞌ nene liliꞌ ikaꞌ ikaꞌ aniꞌ minineꞌ ve. Idoꞌ aꞌmine numuno ebekuꞌ aka ngomoꞌ naba nene mo ngoli gehepevedunuꞌ vilaniꞌ aka mino luloukotiꞌ nene ngalasilotiꞌ silingengeꞌni hulaaꞌ neineꞌ neꞌmino hulo minineꞌ ve.
22 Idoꞌ aꞌmine numuno ebeliꞌmi monoꞌ numunoꞌve nene mo asiꞌve Guvelesi ve Oꞌmoso amuzo mukiliꞌmi meleho minive nesi idoꞌ sipisipi angale nesi minasineꞌ nenako neꞌmo nene naza aꞌminguꞌ monoꞌ numunosi mo kekeꞌ ningamuve. 23 Idoꞌ aꞌmine numuno ebekuꞌ nene Oꞌmosoꞌmi labanalaꞌmo hize labanaꞌ ele-daaꞌ neivo sipisipi angale neve nene aꞌminguꞌ liviꞌ lamuꞌve neꞌmino neineꞌ nenako holiꞌmo nehe ikeꞌniꞌmo nehe aꞌmine numuno ebekuꞌ hize labanaꞌ elaatoꞌ nene ma minamasive. 24 Idoꞌ aꞌmine numuno ebeliꞌmi labanatoꞌ nene eveneꞌ zuho ato atoꞌ mukiꞌ ingine mini mili aka moni tiꞌ igi minilisave. Idoꞌ misubouꞌ misubouꞌ guveꞌinesi ve nabaꞌ naba miniꞌmi monaniꞌ mukiꞌ nete ingine gilavo dizo minineꞌ initeꞌine nene di aꞌminguꞌ alisave. 25 Aꞌmine numuno ebeliꞌmi akaheꞌve naba nene goꞌ lo minelineꞌ gameneuꞌ nene gizisaꞌmavo ha gode minaaꞌ neive. Ee, aꞌmida nene litiꞌmuso izesaꞌmineꞌ nenako neꞌmo akaheꞌve nene ha godovoꞌ minaaꞌ neive. 26 Eveneꞌ zuho ato atoꞌ mukiꞌ ingine heneniꞌine nehe initeꞌ lamineꞌ atoꞌ nolihe ingine gilavo dizo minineꞌ initeꞌ mataꞌine nene mo aꞌmine numuno ebekuꞌ di alisave. 27 Aꞌmine numuno ebekuꞌ nene goloduvo ele vineꞌ initeꞌ hamokisi ma dizamoloseive. Ee, lovozo monovo nehe soza monovo nehe nevoꞌmine monovo igi mili igaꞌ ave nene aꞌmine numuno ebekuꞌ dizamavo asi sipisipi angaleꞌmi bukuꞌve adoꞌ minevoꞌ minevoꞌ ngemeni dameni dalizaveti guliveꞌine neineꞌ bukuuꞌ guliveꞌine gizikave engikovoꞌ nene aꞌminguꞌ dizilisave.

- LEVELESENI
- <
- 21
- >

© 1989 Wycliffe Bible Translators, Inc.