- 1 ZOHANEꞌ
- <
- 1
- >

ZOHANEꞌ GIZINEꞌ LUHUVO NITEꞌ NABA 1
Zohaneꞌ Gizineꞌ Luhuvo Niteꞌ Gomuꞌ Gataaꞌ Gamazi
Monoꞌ godolo gosohokuꞌ nene eveneꞌ guliveꞌine Zohaneꞌ ve li milave hamo pamoꞌ minaniꞌ nemuꞌ ne ma gataaꞌ noune. Aꞌmine ve nene ma nene monoꞌ noso holo-ngedaaꞌ ive Zohaneꞌ idoꞌ ma nene Izesuꞌ gamaziꞌve lamineꞌ gizive Malekoꞌ eze gulive ma nene Zohaneꞌ idoꞌ ma nene Zuda veloꞌ medelo mino Oꞌmoso initeꞌ lehize-daaꞌ ive naba gulive Anasiꞌ zuhoutiꞌ minive gulive Zohaneꞌ. Nemuꞌ nene neuꞌ do gopoꞌ napa ogo gelamozo. Aꞌmine ve nete Zohaneꞌ luhuvo niteꞌ nene ma gizamave.
Luhuvo niteꞌ sitohamo gizive nene eveneꞌ nete luhuvo niteꞌ Zohaneꞌ gizineꞌ ve laniꞌza aꞌmine luhuvo niteꞌ gizive nene guliveꞌve gizamineꞌ neineꞌza ganaꞌ akaꞌmilatiꞌ Zebedaioꞌ gipele Zohaneꞌ nene gizineꞌ ve laniꞌ. Aꞌmine Zohaneꞌ nene Zuda ve nGalilaia misuboukotiꞌ minineꞌ. Eze bisinisiꞌve nene alahaꞌ belo maketiloꞌ molaaꞌ ineꞌ. Idoꞌ Izesuꞌ aza izipahala zuho dokaꞌ dokaꞌ ineꞌ nene ganaꞌ apiꞌ ogo eiꞌ Zohaneꞌni nene daniꞌ. Idoꞌ Izesuꞌ hilingutiꞌ otavo Oꞌmosoꞌmo Okulumukuko eleꞌmizo do dizo vavosa Zohaneꞌ nene gamene haꞌna Zelusalemi numuno ebekuꞌ Oꞌmosoꞌmi gono do minineꞌ. Tiꞌ ogo minidotiꞌ nene ebeꞌ ma gulive Eheso nela ongo monelesa vineꞌ. Loma vete Asia misubo ve laaꞌ anguꞌ ve. Asia misubouꞌ Izesuꞌ zuho minaniꞌ neti ve nabaꞌine loloꞌ ineꞌ. Gamene ma Eheso ebekuko ongo nomonosa nene Izesuꞌ gamaziꞌve lamineꞌ Zohaneꞌ gizineꞌ ve laaꞌ nouneꞌ nesi Zohaneꞌ luhuvo niteꞌ sitohamo ve laaꞌ nouneꞌ nesi nene gizineꞌ. Idoꞌ alingeꞌ sotoꞌ ilinekumuꞌ gamazi Leveleseni ve laaꞌ nouneꞌ nesi nene gizineꞌ. Neꞌmine ogo Eheso ebeta ongo mono mino mo vani gehepeve molaniꞌ. Tiꞌ ogo hilineꞌ. Izesuꞌ izipahala zuhoutiꞌ nene eiꞌ hamoꞌ alingeꞌ hilineꞌ.
Zohaneꞌ aza luhuvo niteꞌ ganaꞌ gizineꞌ nene ne aleve ma nene nohulo-ngiduve lo lamiha eveneꞌ nete Asia misubouꞌ Izesuꞌ zuho minaniꞌ nene gizo hulo-ngidive li gilaniꞌ nene eleꞌvoleꞌ ineꞌ. Aꞌmine gameneuꞌ nene Eheso ebekuꞌ soza monoꞌ gamazi li-ngimaaꞌ ave ma minadite neꞌmine laaꞌ aniꞌ: Initeꞌ mukiꞌ do gelaaꞌ uneꞌ, no laniteꞌ gelaaꞌ uneꞌ, ninguneꞌ initeꞌ idoꞌ initeꞌ pataꞌ okoꞌinesi initeꞌ mukiꞌ nene mo initeꞌ golosovoꞌ ve lisa Oꞌmosovoꞌ hamoꞌ nene lamineꞌ gehepeve ve laniꞌ. Idoꞌ initeꞌ pataꞌ nene goloso minikevo Oꞌmosovoꞌ lamineꞌ ve li gilaniꞌ nemuꞌ nene gamazi neꞌminisasi ma laniꞌ: Eveneꞌ okode nene goloso neivo lamineꞌ minive Oꞌmoso nene eveneꞌ okoꞌno ngelo do otuhilihe. Neꞌmine mo amoloseive li laaꞌ aniꞌ. Nemuꞌ nene evenelite Oꞌmosoꞌmo eveneꞌ okoꞌno do otuho eveneꞌ gihile loloꞌ ineꞌ ve li laniꞌ nene soza ve li laaꞌ aniꞌ. Neꞌmine li eveneꞌ tiꞌ li li-ngimaaꞌ aniꞌ: Oꞌmoso neꞌmo sikalahuꞌ ma gulive Kilisitoꞌni nene Izesuꞌ lulouꞌ minevoꞌ dovoꞌ ilive lo imiselineꞌ ve li li-ngimaaꞌ aniꞌ. Idoꞌ tiꞌ li laniꞌ: Monoꞌ noso holo-ngedaaꞌ ive Zohaneꞌ neꞌmo Izesuꞌni monoꞌ noso noholo-divo aꞌmine sikalahuꞌ gulive Kilisitoꞌ nene ganaꞌ eiꞌ Izesuda aniꞌ ve li laniꞌ. Idoꞌ hulo-do vineꞌ nene Izesuꞌni lohotoꞌ zaloꞌ olihe bililisa navo hulo-do vineꞌ ve li laniꞌ. Idoꞌ leliꞌ sunoꞌ gamazi gili gililizaniꞌ nene vodinehaza nene initeꞌ pataꞌ goloso mininekisi nene bizo miningutiꞌ apasi-di di lamineꞌ i-dilisave li laniꞌ. Aꞌmine soza saza monoꞌ laaꞌ ave linge ma nete laza aꞌmine sunoꞌ gamazi mene lo geleloneꞌ neꞌmo vodehaza nene do uꞌ izeleseive. Mino molo oloneꞌ neꞌmo nadilivoba li li-ngimi ngimiꞌ igaꞌ aniꞌ ve. Asiꞌve okodeꞌve nene goloso neineꞌ nenako initeꞌ goloso nevoꞌmine ma osoꞌ neꞌmo goloso amive li laniꞌ. Aꞌmine alevete igi mili igi minaniꞌ nene gihile nomive lo Zohaneꞌ Izesuꞌ zuho minaniꞌ nene luhuvo niteꞌ ganaꞌ gizo hulo-ngidineꞌ. Aꞌmine luvoniꞌ gamazi neꞌmine lave nene gili ngimamilo lo lo-ngimineꞌ. Idoꞌ Izesuꞌ nene leliꞌ haza okode gehepeve neꞌmine aniꞌ ve lo lo-ngimineꞌ. Idoꞌ Izesuꞌni gele emesoꞌ nene eiꞌ Oꞌmoso nesi lelikuꞌ minevoꞌ dovoꞌ ogo mineleseive lo nesi lo-ngimineꞌ. Idoꞌ Izesuꞌnimuꞌ gele eleꞌvoleꞌ oloneꞌ nene Oꞌmosoꞌmi izipahala nene none. Idoꞌ izipahala noneꞌ nene eiꞌ ve lisiheꞌ minineꞌ neꞌmino lazasi aꞌmineꞌmino minelone. Goloso initeꞌ nene iheꞌ geli geli ogo do do vo minamolone. Eveneꞌ ma geli geli ogo goloso niteꞌ do do vo minelineꞌ nene Oꞌmosoꞌmi izipahala minamoloseive. Idoꞌ ma nene tiꞌ lo lineꞌ: Oꞌmosoꞌmo lulo nolimineꞌ neꞌmino aꞌmineꞌmine ogo lute ezesi emo laza lute ge neme ne geme lo minelone. Me initekumukisi idoꞌ initeꞌ mamukisi nevo losa gizo hulineꞌ.
Zohaneꞌ luhuvo niteꞌ naba 2 gizinguꞌ nene eiꞌ asiꞌve guliveꞌve nene monoꞌ gizebo ve ve lo gizo Oꞌmosoꞌmo veneꞌ ma do kegeso molo-dineꞌ nene hulo-dineꞌ. Aꞌmine veneꞌ nene zahinemuꞌ lihe neꞌmi monovo nene gelamune. Eveneꞌ mukilite gilaniꞌ nene gepeꞌ gamazi ve li gilaniꞌ. Tiꞌ igi gilisa nene Izesuꞌ zuho Asia misubouꞌ ma minaniꞌ mulise hamoꞌ nemuꞌ lineꞌ ve laniꞌ. Aꞌmine luhuvo nitekuꞌ nene gomuꞌ ma gizinguꞌ gamazi gosohoꞌ nasahaꞌ laaꞌ avemuꞌ gizineꞌ maꞌmino gohi gizinguꞌ nene gohi lineꞌ. Tiꞌ ogo aꞌmine ve soza gamazi li-ngimaaꞌ ave nene Izesuꞌ zuholite numuꞌnida ngeleꞌmizi di vi meseꞌ aseka li-ngidamilizave lo lo-ngimineꞌ.
Zohaneꞌ luhuvo niteꞌ naba 3 nene eveneꞌ ma gulive Gaioꞌni gizo hulo-dineꞌ. Aꞌmine Gaioꞌnimuꞌ nene ma gelamuneꞌ ve. Zohaneꞌ nene Gaioꞌni tiꞌ lo lo-imineꞌ: Izesuꞌ zuho Gaioꞌ minineꞌ muliseutiꞌ nete eveneꞌ mone mone igi Oꞌmosoꞌmi gono nidaniꞌ aleve nene di lamineꞌ i-ngidilizave lo lo-imineꞌ. Idoꞌ monoꞌ gizebo ve ma gulive Dioteleheꞌnimuꞌ nesi tiꞌ lo lineꞌ. Aza nene Oꞌmosoꞌmi gono daniꞌ aleve nene do oꞌve lo-ngedelesa ogaꞌ ingumukisi idoꞌ ve ma Demetelioꞌnimukisi lineꞌ. Aza eveneꞌ lamineꞌ minineꞌ. Demetelioꞌ nene mone mone ogo Oꞌmosoꞌmi gono daniꞌ ve lo gele eleꞌvoleꞌ o none. Aza Zohaneꞌ nene Gaioꞌ zuholite Izesuꞌ zuho minaniꞌ nete Demetelioꞌni meseꞌ aseka lii di lamineꞌ i-dilizave lo gizineꞌ ve. Dioteleheki Demetelioki nene Asia misuboukotiꞌ ve nizasive lo gele noba ingine nene neꞌmine manaꞌmine asive lavo ma gelamune.
Zohaneꞌ luhuvo niteꞌ nene gatosa gele guno olosane.
1
Minevoꞌ Minevoꞌ Minaaꞌ Do Sotoꞌ Iveꞌmi Gamazi
1 Oꞌmosoꞌmo olihe apiꞌ ogo initeꞌ mataꞌ do sotoꞌ amivosa aꞌmine gameneloꞌ akaꞌmine ha minivemuꞌ nene luhuvo niteꞌ mene gizo nolo-lingimuze. Ningilo. Ee, aꞌmine giluneꞌ idoꞌ vetedunuꞌ ningo ningeꞌmo vo minuneꞌ idoꞌ adedunuꞌ do giluneꞌ nemuꞌ nolo-lingimuve. Adoꞌ minevoꞌ minevoꞌ minaaliꞌmi meleho neꞌmi monovoꞌve laaꞌ ivemuꞌ nene nolo-lingimuve. 2 Aꞌmine ve nene minevoꞌ minevoꞌ ogo minaaꞌ do sotoꞌ ineꞌ nene ninguneꞌ ve. Ninguneꞌ nenako aꞌminemuꞌ lo-lengemaaꞌ noune. Aꞌmine minevoꞌ minevoꞌ ogo minaaꞌ nene metehida minidotiꞌ sotoꞌ o-ledavo ninguneꞌ nemuꞌ lo sotoꞌ o-lengemaaꞌ noune. 3 Ee, linginesi lazasi aꞌmidoꞌ lute do hamoꞌ ogo bizo minelone lo initeꞌ ninguneꞌ idoꞌ giluneꞌ nene lengikisi lo-lengemaaꞌ noune. Idoꞌ laza nene lute do hamoꞌ ogo bizo minaaꞌ nouneꞌ nene Meteho Oꞌmososi idoꞌ gipele Izesuꞌ Kilisitokisi bizo minaaꞌ noune. 4 Idoꞌ linginesi neꞌmine ogo lute do hamoꞌ ogo bizo mino lolize izo minelone lo nene gamazi nogize-lingimuve.
Oꞌmosoꞌmi Labanakuꞌ Minevoꞌ Dovoꞌ Ogo Minaakumuꞌ Gizineꞌ Gamazi
5 Idoꞌ ezelatiꞌ giluneꞌ gamazi nene neꞌmino neive: Eita initeꞌ goloso litiꞌmusouꞌ initeꞌ hamokisi mo kekeꞌ nomive. Nomivo Oꞌmoso ezela neve initeꞌ lamineꞌ labanakovoꞌ neive. 6 Nemuꞌ nene litiꞌmuso monovo golosouꞌ nomonosasi laza ezesi do hamoꞌ ogo bizo none lo loloneꞌ nene sozasi lokunivo ogo molo oloneꞌ nene initeꞌ gihile nomoloseive. 7 Ne neiha aza nene labanakuꞌ neineꞌ neꞌmino lazasi aꞌmineꞌmine ogo labanakuꞌ minevo alevoꞌ oloneꞌ nene lute do hamoꞌ ogo lamineꞌ bizo minelesune. Idoꞌ neꞌmine okunivo gipele Izesuꞌ vanise neꞌmo nene goloso nitete mudise gilite ledeꞌmo vo neivo laminovoꞌ minelesune. 8 Idoꞌ lihime lelita nomive loloneꞌ nene soza lo leliꞌ lute nene golo izelesune. Neꞌmine okunivo gamazi gihile nene lelita minamoloseive. 9 Ne neiha laza lihimete lo sotoꞌ oloneꞌ nene aza aꞌmine lihimete nene hulo-ledo goloso niteꞌ lelita neineꞌ vaiꞌ nene gilite-ledeleseive. Ee, aza nene ve lisiheꞌ mino gote izesaꞌmineꞌ nenako nemuꞌ lihimete lo sotoꞌ okunivo lihimete hulo-ledeleseive. 10 Ne neiha goloso niteꞌ daaꞌ nave lo lo-lemaaꞌ neineꞌ nenako laza goloso niteꞌ ma damaaꞌ noune lo loloneꞌ nene Oꞌmosomuꞌ sozaloꞌ ve ve lo lo-duneꞌ geleleseive. Idoꞌ neꞌmine oloneꞌ nene eze gamazi leze luteuꞌ minamoloseive.

- 1 ZOHANEꞌ
- <
- 1
- >

© 1989 Wycliffe Bible Translators, Inc.